钦定古今图书集成/明伦汇编/闺媛典/第099卷 > 皇清五 > 陈其谔妻王氏
## 钦定古今图书集成/明伦汇编/闺媛典/第099卷 > 皇清五 > 陈其谔妻王氏

按《金谿县志》：“王氏，小字去华，方伯如水女孙，诸生陈其谔妻。年二十二，随母避乱咸塘。其谔病，往谒医。会兵自石门来，所至蹂躏，将及咸塘，氏改服蓬垢，弃簪珥衣襆，独持一手卷置怀中，与母仓卒徙郑家源。初，谔大父苍梧令元亭，僻嗜书画，尢爱苏文忠所书《醉翁亭记》墨迹，常自袖之，出必藏王氏所，即氏所怀卷也，盖以祖翁所好，不敢失耳。” 有顷，噪謼自后至，氏孱弱不能疾走，且欲俟其父。翰卿及弟惟矩故，不欲行，母强行之。稍前，得一池，深二尺许，氏谓母曰：“母老，幸自窜，无顾。女他日告陈郎，求我尸于此地可也。” 遂置卷池旁，投池死。母寻亡。三日兵退，人民追赎妻女载道，谔意不乐。久之，氏弟哭曰：“君尚不知吾姊耶？吾姊前发咸塘，誓必死，彼不妄言，但南求，无北索。” 遂偕行至池边，求之不得。众曰：“安有数日而尸不浮者？” 谔不听，使人涸池，宛然如生焉，惟十指甲尽脱。谔恸几绝，以礼葬之。